**ПРОЕКТ**

**ПРАВИЛНИК**

**за прилагане на**

**Закона за предприятията на социалната и солидарна икономика**

**Глава първа   
ОБЩИ ПОЛОЖЕНИЯ**

**Чл. 1.** С правилника се уреждат:

1. условията и редът за вписване в и заличаване от Регистъра на социалните предприятия;
2. условията и редът за отпускане на средства за обучение за повишаване на професионалната квалификация на лицата по чл. 7, т. 4 от Закона за предприятията на социалната и солидарна икономика, наети от социални предприятия клас А+, под формата на схеми за минимална помощ при спазване на изискванията на Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis (ОВ, L 352/1 от 24 декември 2013 г.)

**Глава втора**

**Условия и ред за вписване в и заличаване от регистъра на социалните предприятия**

**Чл. 2.** (1) Министерството на труда и социалната политика създава, води и поддържа Регистър на социалните предприятия, съгласно чл. 10 и 11 от Закона за предприятията на социалната и солидарна икономика като единен национален административен регистър.

(2) Информацията в Регистъра на социалните предприятия се съхранява в информационна система, която поддържа национална база данни.

(3) За целите на изпълнение на правилника информационната система се свързва по електронен път, съгласно Закона за електронното управление за автоматичен обмен на данни с Търговския регистър и регистъра на юридическите лица с нестопанска цел, регистър БУЛСТАТ и Средата за междурегистров обмен (RegIX).

**Чл. 3**. (1) За вписване в Регистъра на социалните предприятия лицата по чл. 5 от Закона за предприятията на социалната и солидарната икономика подават заявление по образец съгласно приложение № 1 за социалните предприятия клас А и приложение № 2 за социалните предприятия клас А+, към което се прилагат документи, които удостоверяват изпълнението на условията по чл. 7 и 8 от Закона за предприятията на социалната и солидарната икономика.

(2) Когато заявлението се подава чрез пълномощник, към него се прилага нотариално заверено пълномощно.

(3) Документите, удостоверяващи правото на вписване, се проверяват служебно чрез наличните електронни регистри.

(4) При невъзможност да се направи служебна проверка, заявителят се уведомява за необходимостта от предоставяне на допълнителни документи, удостоверяващи изпълнението на условията по чл. 7 или чл. 8 от Закона за предприятията на социалната и солидарна икономика.

(5) Уведомяването по предходната алинея се осъществява при условията на чл. 10, ал. 8 от Закона за предприятията на социалната и солидарна икономика.

**Чл. 4**. (1) Документите, удостоверяващи изпълнението на чл. 7 от Закона за предприятията на социалната и солидарната икономика, са:

1. формуляр, удостоверяващ произведена социална добавена стойност, утвърден с Методика за определяне на социалната добавена стойност, регламентирана в чл. 7, т. 1 от Закона за предприятията на социалната и солидарна икономика;
2. учредителен договор, устав или друг устройствен документ на предприятието, който включва процедура за прозрачно управление с участие на членовете, работниците или служителите при вземане на решения;

3. за доказване на съответствие с изискванията на чл. 7, т. 3 от Закона за предприятията на социалната и солидарната икономика заявителят представя последния годишен финансов отчет с положителeн финансов резултат, както и отчет за последния отчетен период;

4. за доказване на съответствие с изискванията на чл. 7, т. 4 от Закона за предприятията на социалната и солидарната икономика и в зависимост от посочената група наети лица в предприятието, заявителите подават следните документи:

а) документ, издаден от лицата, при които е проведено лечението или психосоциалната рехабилитация;

б) копие на удостоверение, че лицето е получило закрила по смисъла на Закона за убежището и бежанците;

в) копие на заповед за ползване на услуга като лице, жертва на трафик на хора по смисъла на Закона за борба с трафика на хора;

г) копие на заповед за ползване на услуга като лице, жертва на насилие по смисъла на Закона за защита от домашното насилие;

д) справка за средния списъчен брой на персонала на предприятието по чл. 7, т. 4 от Закона за предприятията на социалната и солидарната икономика.

(2) За вписване в регистъра на социалните предприятия като социално предприятие клас А, отговарящо на изискванията по ал. 1, т. 1, 2 и 4, заявителите подават трите имена и ЕГН на лицата по ал. 1, т. 4.

**Чл. 5.** Документите, удостоверяващи изпълнението на чл. 8 от Закона за предприятията на социалната и солидарната икономика, са:

1. за социално предприятие клас А+ съгласно чл. 8 предложение първо от Закона за предприятията на социалната и солидарната икономика - документите по чл. 4;

2. за социално предприятие клас А+ съгласно чл. 8, предложение второ от Закона за предприятията на социалната и солидарната икономика:

а) документите по чл. 4, т. 1-3 или по чл. 4, т. 1, 2 и 4, от които да е видно изпълнението на условията по чл. 8, т. 1 или т. 2 от Закона за предприятията на социалната и солидарната икономика;

б) документите по чл. 4, т. 1-3 или по чл. 4, т. 1, 2 и 4 и декларация, удостоверяваща изискването по чл. 8, т. 3 от Закона за предприятията на социалната и солидарна икономика.

**Чл. 6.** (1) За вписване в Регистъра на социалните предприятия не се изискват документи, които вече са били предоставени от заявителя или са служебно известни, или могат да бъдат осигурени чрез пряк и безплатен достъп до националните бази данни.

(2) Чрез Средата за междурегистров обмен (RegiX) се събира служебно известната информация, налична в съответните регистри.

(3) Когато документите по чл. 4 и 5 съдържат лични данни на наетите от заявителя лица, задължително се представя документ, удостоверяващ изрично съгласие на лицата за използването на тези данни от страна на заявителя за целите на вписването на предприятието в   
Регистъра на социалните предприятия.

**Чл. 7.** Заявленията за вписване в Регистъра на социалните предприятия и за доброволно заличаване, както и приложените към тях документи, удостоверяващи изпълнението на условията по чл. 7 и 8 от Закона за предприятията на социалната и солидарна икономика, се подават по електронен път или на хартиен носител. При подаване на заявлението за вписване в Регистъра на социалните предприятия на хартиен носител, приложените към него документи се заверяват от заявителя с гриф „вярно с оригинала“.

**Чл. 8.** (1) Министърът на труда и социалната политика издава заповед за вписване или заповед за отказ от вписване в регистъра на социалните предприятия. Заповедта се издава в сроковете по чл. 10, ал. 7-10 от Закона за предприятията на социална и солидарна икономика.

(2) След влизане в сила на заповедта за вписване в Регистъра на социалните предприятия министърът на труда и социалната политика издава удостоверение за вписване на социалното предприятие.

(3) Заедно с удостоверението за вписване на предприятието се предоставя и векторния файл за използване на марката „Продукт на социално предприятие“.

(4) Използването на марката „Продукт на социално предприятие“ се осъществява при условията и по реда на Закона за марките и географските означения.

(5) Вписването и отказът от вписване в Регистъра на социалните предприятия може да бъде обжалван по реда на Административнопроцесуалния кодекс.

**Чл. 9.** (1) За всяко социално предприятие, подлежащо на вписване в Регистъра на социалните предприятия, се създава административна преписка в електронен формат.

(2) Административната преписка съдържа подаденото заявление и всички приложени към него документи.

**Чл. 10**. (1) При преминаване от клас А в клас А+ предприятието подава заявление и документите, предвидени в чл. 5, удостоверяващи изпълнението на заложените изисквания.

(2) Необходимите документите по ал. 1 се допълват към създадената административна преписка на предприятието.

**Чл. 11**. Данните, свързани с вписването и заличаването на социалните предприятия в Регистъра на социалните предприятия, се събират и обработват при спазване на Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на директива 95/46/EО (общ регламент относно защитата на данните) и на Закона за защита на личните данни.

**Чл. 12.** (1) Заявлението за доброволно заличаване от регистъра на социалните предприятия се подава по образец съгласно приложение № 3.

(2) Считано от датата на влизане в сила на заповедта за заличаване от Регистъра на социалните предприятия, предприятието не може да използва марката „Продукт на социално предприятие“.

**Чл. 13** Оригиналът на удостоверението за вписване в Регистъра на социалните предприятия се връща в 7-дневен срок от влизане в сила на заповедта за заличаване от вписването; при служебно заличаване на регистрацията, както и при преминаване от клас А+ в клас А.

**Чл. 14.** Чрез средата за междурегистров обмен (RegIX), електронният регистър на социалните предприятия ще достъпва служебно до следните регистри:

1. Национална агенция за приходите: „Регистър на уведомленията за трудовите договори и уведомленията за промяна на работодател: справка за актуалното състояние на всички/ действащи трудови договори“;
2. Национална експертна лекарска комисия: „Единна информационна система на медицинската експертиза: % трайно намалена работоспособност; срок на определения процент трайно намалена работоспособност“.

**Чл. 15.** От Агенция за социално подпомагане по електронен път, съгласно Закона за електронното управление, служебно се достъпва следната информация:

* 1. за продължително безработни лица, които имат право на месечна социална помощ съгласно Закона за социалното подпомагане и правилника за прилагането му;
  2. за лица, настанени извън семейството по реда на чл. 26 от Закона за закрила на детето;
  3. за лица, които отглеждат деца с трайни увреждания и получават помощи по чл. 8д от Закона за семейните помощи за деца.

**Чл. 16.** От Агенция по заетостта по електронен път, съгласно Закона за електронното управление, служебно се достъпва следната информация:

1. за продължително безработни лица, които имат право на месечна социална помощ съгласно Закона за социалното подпомагане и правилника за прилагането му;
2. безработни лица над 55 години, които са регистрирани в дирекция "Бюро по труда“.

**Глава трета**

**Условия и ред за насърчаване на социалните предприятия**

**Чл. 17.** Социално предприятие клас А+, което осъществява икономическа дейност изцяло в административните граници на общини, които за предходната година имат равнище на безработица, равно или по-високо от средното за страната спрямо наличните статистически данни към датата на подаването на заявлението, може да кандидатства за финансово подпомагане за обучение за повишаване на професионалната квалификация на наети лица по чл. 7 т. 4 от Закона за предприятията на социалната и солидарна икономика при условията и по реда, определени в Закона за насърчаване на заетостта и Правилника за прилагане на Закона за насърчаване на заетостта.

**Чл. 18.** Администратор на помощта по чл. 15, ал. 3 от Закона за предприятията на социалната и солидарна икономика е Агенцията по заетостта.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Правилникът се приема на основание чл. 10 от Закона за предприятията от социалната и солидарна икономика.

**§ 2.**  Изпълнението на правилника се възлага на министъра на труда и социалната политика.

Приложения:

Приложение № 1 – Заявление за вписване в Регистъра на социалните предприятия по чл.3 от Правилника за прилагане на Закона за предприятията на социалната и солидарната икономика

Приложение № 2 – Заявление за вписване в Регистъра на социалните предприятия по чл.3 от Правилника за прилагане на Закона за предприятията на социалната и солидарната икономика

Приложение № 3 – Заявление за доброволно заличаване от Регистъра на социалните предприятия по чл.12 ал.1 от Правилника за прилагане на Закона за предприятията на социалната и солидарната икономика